Smernica Komisie 94/2/ES
z 21. januára 1994,
ktorou sa vykonáva smernica Rady 92/75/EHS, pokiaľ ide o označovanie elektrických chladničiek a mrazničiek pre domácnosť a ich kombinácií energetickými štítkami
KOMISIA EURÓPSKYCH SPOLOČENSTIEV,
zo zreteľom na Zmluvu o založení Európskeho spoločenstva,
zo zreteľom na smernicu Rady 92/75/EHS z 22. septembra 1992 o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch [1] a najmä článkov 9 a 12 tejto smernice,
keďže podľa smernice 92/75/EHS Komisia má prijať vykonávaciu smernicu týkajúcu sa domácich spotrebičov vrátane chladničiek, mrazničiek a ich kombinácií;
keďže spotreba elektrickej energie u chladničiek a mrazničiek tvorí podstatný podiel celkovej požadovanej elektrickej energie spoločenstva; keďže sú značné možnosti na zníženie spotreby elektrickej energie u týchto spotrebičov;
keďže CEN (Európsky výbor pre normalizáciu) norma EN 153 stanovuje spôsob merania spotreby energie u chladničiek, mrazničiek a ich kombinácií;
keďže spoločenstvo potvrdením svojho záujmu o medzinárodný normalizačný systém, ktorý je spôsobilý vypracovávať normy, ktoré všetci partneri v medzinárodnom obchode skutočne využívajú a ktorý spĺňa požiadavky stratégie spoločenstva, vyzýva európske normalizačné organizácie v pokračovaní ich spolupráce s medzinárodnými normalizačnými organizáciami;
keďže Európsky výbor pre normalizáciu a Európsky výbor pre normalizáciu v elektrotechnike (Cenelec) sú orgánmi, ktoré sú uznávané ako spôsobilé prijímať harmonizované normy v súlade so všeobecnými pokynmi pre spoluprácu medzi Komisiou a týmito dvoma orgánmi, podpísanú 13. novembra 1984; keďže v zmysle tejto smernice predstavuje harmonizovaná norma technickú špecifikáciu (Európska norma alebo harmonizačný dokument), ktorú prijali CEN alebo Cenelec na základe zadania (mandátu) Komisie v súlade s ustanoveniami smernice Rady 83/189/EHS z 28. marca 1983, ktorou sa ustanovuje postup poskytovania informácií v oblasti technických noriem a predpisov [2], naposledy zmenená a doplnená rozhodnutím Komisie 92/400/EHS [3] a na základe týchto všeobecných pokynov;
keďže opatrenia uvedené v tejto smernici sú v súlade so stanoviskom výboru zriadenom podľa článku 10 smernice 92/75/EHS,
PRIJALA TÚTO SMERNICU:
Článok 1
1. Táto smernica sa vzťahuje na elektrické chladničky pre domácnosť napájané zo siete, chladiace skrine na uskladňovanie mrazených potravín, mrazničky na potraviny a ich kombinácie. Vyňaté sú spotrebiče, ktoré môžu využívať aj iné zdroje energie, ako sú napr. batérie.
2. Informácie, ktoré požaduje táto smernica, sú posudzované v súlade s EN 153 z mája 1990 alebo s harmonizovanými normami, ktorých referenčné čísla boli zverejnené v Úradnom vestníku Európskych spoločenstiev a pre ktoré členské štáty zverejnili referenčné čísla vnútroštátnych noriem, ktoré preberajú tieto harmonizované normy. Informácia týkajúca sa hluku, ak je použiteľná, zisťuje sa v súlade so smernicou Rady 86/594/EHS [4].
3. Harmonizované normy uvedené v odseku 2 sa vypracujú podľa mandátu Komisie v súlade so smernicou 83/189/EHS.
4. Výrazy "obchodník", "dodávateľ", "informačný hárok" a "doplnkové informácie" majú význam, ktorý je uvedený v článku 1 ods. 4 smernice 92/75/EHS.
Článok 2
1. Technická dokumentácia uvedená v článku 2 ods. 3 smernice 92/75/EHS má zahŕňať:
- meno a adresu dodávateľa,
- všeobecný opis spotrebiča, dostatočný na identifikáciu,
- informáciu, zahrňujúcu dôležité nákresy hlavných konštrukčných vlastností modelu a najmä položky, ktoré rozhodujúcim spôsobom ovplyvňujú jeho spotrebu energie,
- protokoly z príslušných skúšok meraní, uskutočnených v zmysle noriem, ktoré sú uvedené v článku 1 ods. 2 tejto smernice,
- pokyny pre prevádzku, ak existujú.
2. Spotrebiče zahrnuté do tejto smernice sa rozdelia do "kategórií", stanovených v prílohe IV.
3. Štítok, ktorý sa uvádza v článku 2 ods. 1 smernice 92/75/EHS má byť taký, ako sa to špecifikuje v prílohe I k tejto smernici. Má byť umiestnený na vonkajšej strane na prednej alebo vrchnej časti spotrebiča takým spôsobom, aby bol zreteľne viditeľný a nie nezrozumiteľný.
4. Obsah a formát popisného štítku uvedeného v tretej pomlčke článku 2 ods. 1 smernice 92/75/EHS má zodpovedať špecifikácii uvedenej v prílohe II k tejto smernici.
5. Za okolností uvedených v článku 5 smernice 92/75/EHS a kde sa ponuka na predaj, prenájom alebo nákup na splátky uskutočňujú prostredníctvom tlačenej informácie, ako je napr. zásielkový katalóg, potom táto tlačená informácia má zahrňovať všetky informácie, špecifikované v prílohe III k tejto smernici.
6. Trieda energetickej účinnosti spotrebiča má byť v zmysle špecifikácie uvedenej v prílohe V.
Článok 3
Členské štáty prijmú všetky potrebné opatrenia v záujme zabezpečenia, aby všetci dodávatelia a obchodníci etablovaní na ich území splnili svoje záväzky podľa tejto smernice.
Článok 4
1. Členské štáty prijmú a uverejnia ustanovenia potrebné na dosiahnutie súladu s touto smernicou do 31. decembra 1994. Okamžite budú o tom informovať Komisiu. Tieto ustanovenia budú uplatňovať od 1. januára 1995.
Keď členské štáty prijmú tieto ustanovenia, tieto budú obsahovať odkaz na túto smernicu alebo majú byť sprevádzané takýmto odkazom v čase ich úradného uverejnenia. Členské štáty prijmú postup na realizáciu takýchto odkazov.
2. Členské štáty oznámia Komisii znenie ustanovení vnútroštátneho práva, ktoré prijmú v oblasti upravenej touto smernicou.
Článok 5
Táto smernica nadobúda účinnosť 20. deň po jej zverejnení v Úradnom vestníku Európskychspoločenstiev.
Článok 6
Táto smernica je adresovaná členským štátom.
V Bruseli 21. januára 1994